მარიამ ნავაზი
მარიამ ნავაზ შარიფი ( ურდუ مریم نواز شریف‎ ; დ. 28 ოქტომბერი, 1973 ) — პაკისტანელი პოლიტიკოსი, ამჟამად პენჯაბის მთავარი მინისტრი . ის პირველი ქალია, რომელიც პაკისტანის პროვინციის მთავარი მინისტრი გახდა. პაკისტანის ყოფილი პრემიერ-მინისტრის ნავაზ შარიფის ქალიშვილი, თავდაპირველად ოჯახის ფილანტროპულ ორგანიზაციებში იყო ჩართული. 2012 წელს ის პოლიტიკაში შევიდა და 2013 წლის საყოველთაო არჩევნების დროს საარჩევნო კამპანიას ხელმძღვანელობდა. 2013 წელს დაინიშნა პრემიერმინისტრის ახალგაზრდული პროგრამის თავმჯდომარედ. მან თანამდებობა დატოვა 2014 წელს, მას შემდეგ რაც მისი დანიშვნა ლაჰორის უმაღლეს სასამართლოში გაასაჩივრეს. 2024 წლის პაკისტანის საყოველთაო არჩევნების დროს იგი პირველად აირჩიეს პაკისტანის ეროვნულ ასამბლეაში (NA) და პენჯაბის პროვინციულ ასამბლეაში, რაც ნიშნავდა მის საპარლამენტო დებიუტს.